പൊലീസ് റെയ്ഡിനിടെ ഹോട്ടല്മുറിയില് ബിസിനസുകാരന് മരിച്ച സംഭവം കൊലപാതകമെന്ന് ബന്ധുക്കള് ലക്നോ: റെയ്ഡിനിടെ ബിസിനസുകാരന് മരിച്ച സംഭവത്തില് ആറു പൊലീസുകാരെ സസ്പെന്ഡ് ചെയ്തു. ഗൊരഖ്പുരിലെ ഹോട്ടല് മുറിയില് രാത്രി വളരെ വൈകി നടന്ന റെയ്ഡിനിടെയാണ് ബിസിനസുകാരനായ മനീഷ് കുമാര് ഗുപ്ത കൊല്ലപ്പെട്ടത്.ബിസിനസുകാരനെ പൊലീസുകാര് മര്ദ്ദിച്ചുകൊലപ്പെടുത്തിയതാണെന്ന് ആരോപിച്ച് കുടുംബം രംഗത്തെത്തി. എന്നാല് മുറിയില് തെന്നിവീണ് കൊല്ലപ്പെടുകയായിരുന്നുവെന്നാണ് പൊലീസിന്റെ വാദം.മനീഷ് കുമാര് ഗുപ്തയും രണ്ടു കൂട്ടുകാരും ചേര്ന്ന് ചൊവ്വാഴ്ച ഗോരഖ്പുരിലെ ഹോട്ടലില് റൂമെടുത്ത് താമസിച്ചിരുന്നു. അര്ധരാത്രി കഴിഞ്ഞതിനുശേഷം പൊലീസ് റൂമില് കടന്നുകയറി റെയ്ഡ് നടത്തുകയായിരുന്നു എന്ന് സുഹൃത്തുക്കള് പറയുന്നു. ബിസിനസ് പങ്കാളികളായ മൂവരും ചേര്ന്ന് ഗോരഖ്പൂരില് മറ്റൊരു സുഹൃത്തിനെ കാണാനെത്തിയതായിരുന്നു.ഇതിനിടെയാണ് 12.30യോടെ ഏഴു പൊലീസുകാര് ഉള്പ്പെടുന്ന സംഘം വിളിച്ചുണര്ത്തിയത്. ആവശ്യപ്പെട്ട ഐ.ഡി കാര്ഡ് കാണിച്ചുകൊടുത്തിട്ടും പൊലീസ് തങ്ങളെ ഭീഷണിപ്പെടുത്തി. ഇതിനിടെ ചിലര് കൊല്ലപ്പെട്ട മനീഷിനെ മുറിക്ക് പുറത്തേക്ക് വലിച്ചിഴച്ചുകൊണ്ടുപോയി മര്ദ്ദിച്ചുവെന്നും സുഹൃത്തുക്കള് പറഞ്ഞു. എന്നാല്, സംശയകരമായ രീതിയില് മൂന്ന് പേര് സിറ്റിയില് റൂമെടുത്ത് താമസിക്കുന്നതായി വിവരം ലഭിച്ചതിനെ തുടര്ന്നാണ് റെയ്ഡ് നടത്തിയതെന്നും മനീഷ് റൂമില് കാല്തെന്നി വീണുമരിക്കുകയായിരുന്നു എന്നുമാണ് പൊലീസ് ഭാഷ്യം. എന്നാല് പൊലീസിന്റെ വിശദീകരണം വിശ്വസിക്കാന് ബുദ്ധിമുട്ടാണെന്ന് മനീഷിന്റെ ഭാര്യ പറഞ്ഞു.